**Mama în casa noastră**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne supărăm pe ea

Că nu vede bine

Atunci când

Strică paharul

De cristal.

Ne supărăm pe ea

Că nu aude bine

Atunci când în loc de pâine smolită

Pâine albă ne-aduce.

Ne supărăm pe ea

Că umblă încet

Atunci când

Ne face curat prin casă

Şi oaspeţii trebuie

Să vină.

Ne bucurăm

Că nu vede bine

Atunci când

Ne sărutăm soaţele tinere.

Ne bucurăm

Ca n-aude bine

Atunci când

Ne spunem cuvinte

De dragoste.

Ne bucurăm

Că pe scări se urcă încet

Atunci când

Nu mai putem să ne smulgem

Din îmbrăţişările

Mai dulci ca poamele.

Oh, mamele noastre,

Mamele!